vznesené Pripomienky v rámci medzirezortného pripomienkového konania

Návrh zákona , ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony 

Počet vznesených pripomienok, z toho zásadných	1  / 1 	

Subjekt	Pripomienka	Typ	
SLASPO 	K návrhu zákona 
Návrh: 
V predloženom návrhu zákona navrhujeme doplniť nové ustanovenia, na ktoré ministerstvo alebo ústredný orgán štátnej správy prechádzajú právomoci doterajšieho podpredsedu vlády, ktorý neriadi ministerstvo v oblasti ľudských práv, práv národnostných menšín, rovnakého zaobchádzania a rodovej rovnosti. 

Odôvodnenie: 

Predložený návrh novely zákona v 1. bode v § 1 vypúšťa odseky 4 a 5 upravujúce právomoci podpredsedu vlády, ktorý neriadi ministerstvo. Ide o právomoci v oblasti ľudských práv, práv národnostných menšín, rovnakého zaobchádzania a rodovej rovnosti. Podľa dôvodovej správy sa „vypúšťajú právomoci podpredsedu vlády, ktorý neriadi ministerstvo, ktorým bol v minulom volebnom období podpredseda vlády pre ľudské práva a národnostné menšiny“. 
Predložený návrh novely však neobsahuje novú úpravu, na ktoré ministerstvo alebo ústredný orgán štátnej správy prechádzajú právomoci podpredsedu vlády, ktorý neriadi ministerstvo. Čiastočne táto problematika podľa návrhu novely zákona prechádza na 
• ministerstvo kultúry Slovenskej republiky len v oblasti kultúry národnostných menšín 
(čl. I 6. bod) a 
• na ministerstvo zahraničných vecí Slovenskej republiky 
- dočasne a len pri rozhodovaní o žiadostiach o poskytnutie dotácie na účely § 2 ods. 1 písm. b) a g) v znení účinnom do 31. augusta 2012 (teda aj v oblasti rodovej rovnosti a predchádzania všetkým formám diskriminácie) podaných do 31.8.2012 na ministerstvo zahraničných vecí Slovenskej republiky (čl. V 11. bod - Prechodné ustanovenia k úpravám účinným od 1. septembra 2012) a 
- len v oblasti poskytovania dotácii na predchádzanie všetkým formám diskriminácie, rasizmu, xenofóbie, homofóbie, antisemitizmu a ostatným prejavov intolerancie (čl.VII). 

Na úrovní EÚ je problematika rovnakého zaobchádzania a rodovej rovnosti, okrem iného, riešená aj smernicou Rady 2004/113/ES z 13. decembra 2004 o vykonávaní zásady rovnakého zaobchádzania medzi mužmi a ženami v prístupe k tovaru a službám a k ich poskytovaniu (Gender smernica). Tá bola do slovenského právneho poriadku transponovaná do 
• zákona č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) a 
• zákona č. 8/2008 Z. z. o poisťovníctve a o zmene a doplnení niektorých zákonov (MF SR v súčasnosti už pripravuje nový zákon o poisťovníctve). 

Keďže dňa 1. 3. 2011 rozhodol Európsky súdny dvor (European Court of Justice - ECJ) o neplatnosti článku 5 ods. 2 Gender smernice s účinnosťou od 21. decembra 2012, ktorým zakázal používanie rôznych sadzieb pre mužov a ženy v poistení po 21. 12. 2012, je potrebné jeho výrok preniesť do národnej legislatívy členských štátov. 
V slovenskej republike ide o potrebu zosúladiť znenie ustanovenia § 8 ods. 8 antidiskriminačného zákona s rozhodnutím ECJ: 
„(8) Diskrimináciou nie je použitie rozdielov pri stanovení výšky poistného a výpočtu poistného plnenia poisťovňou a pobočkou zahraničnej poisťovne11b) založených na odlišnosti pohlaví, ak je táto odlišnosť určujúcim faktorom pri hodnotení poistného rizika vyplývajúceho z poistných zmlúv uzavretých podľa osobitného predpisu11c) a toto hodnotenie je založené na poistno-matematických a štatistických údajoch.“ 
Predložený návrh novely zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony nerieši otázku, na koho prechádzajú doterajšie právomoci v oblasti rovnakého zaobchádzania a rodovej rovnosti. 
 	Z 	

Vysvetlivky  k použitým skratkám v tabuľke:	
O – obyčajná	
Z – zásadná